Rådets resolution

af 3. oktober 2000

om organisation og administration af Internettet

(2000/C 293/02)

RÅDET FOR DEN EUROPÆISKE UNION,

1. DER MINDER OM

- sluterklæringen fra den europæiske ministerkonference i Bonn (6.-8. juli 1997), hvori der navnlig tales om at oprette "et internationalt anerkendt og gennemsigtigt system til styring af domænenavnesystemet", hvori "Europa sikres passende repræsentation",

- EU's og USA's fælleserklæring (af 5. december 1997) om elektronisk handel, hvori der navnlig lægges vægt på regeringernes rolle, som består i at "levere en klar, sammenhængende og forudsigelig juridisk ramme ... og sikre en tilstrækkelig beskyttelse af almennyttige interesser som privatlivets fred, intellektuel ejendomsret, forebyggelse af svig, forbrugerbeskyttelse og offentlig sikkerhed",

- at større hensyn til de offentlige politikker og fortsat internationalisering af administrationen af Internet-adresser og -domænenavne er væsentlige målsætninger for Den Europæiske Union,

- betydningen af at udvikle den elektroniske handel, hvilket kræver en effektiv og gennemsigtig administration af de ressourcer, som domænenavne og Internet-protokol (IP)-adresser udgør, herunder ikke mindst med indførelsen af den nye generation af adresser efter IPv6-standarden,

2. UDTRYKKER TILFREDSHED MED

- Kommissionens meddelelse af 11. april 2000 om Internettets organisation og administration,

- medlemsstaternes og Kommissionens hidtidige samordnede indsats i denne proces samt det europæiske Intenet-erhvervs og den europæiske private sektors aktive medvirken til oprettelsen af Internet Corporation for Assigned Names and Numbers (ICANN),

- at Det Mellemstatslige Rådgivende Udvalg (GAC) under ICANN har gjort det muligt at gøre de offentlige politikker gældende og har fastsat en klar og afbalanceret ordning for landekodetopdomænenavne (ccTLD),

- det arbejde, der er udført i de berørte internationale organisationer, herunder navnlig Verdensorganisationen for Intellektuel Ejendomsret (WIPO) og Den Internationale Telekommunikationsunion (ITU),

3. KONSTATERER

- at der er gjort en række betydelige fremskridt med hensyn til administrationen af adresser og domænenavne, f.eks. internationalisering af ICANN's bestyrelse, indførelse af konkurrence på registratorniveau, indførelse af tvistbilæggelsesordninger i forbindelse med generiske topdomænenavne (gTLD),

- at reformen af administrationen af Internettet dog stadig befinder sig i en overgangsfase, som ikke giver anledning til at tro, at de mål, Den Europæiske Union har sat sig med hensyn til administrationen af domænenavne, er nået,

- at en række vigtige spørgsmål endnu ikke er afklaret, herunder navnlig:

a) karakteren af og de nærmere regler for de offentlige myndigheders afbalancerede og ensartede tilsyn med visse af ICANN's aktiviteter

b) reglerne for generiske domænenavne, bl.a. ejendomsret til databaser og adskillelse af registraturernes og registratorernes aktiviteter

c) tildeling af visse ccTLD til en anden administrator efter anmodning fra den berørte regering

d) de i Fællesskabet etablerede registraturers forhold dels til de offentlige myndigheder, dels til ICANN

e) overførsel af styringen af rodserversystemet fra USA's handelsministerium til ICANN under passende internationalt tilsyn fra de offentlige myndigheder,

- at disse spørgsmål skal behandles under hensyntagen dels til hele det internationale samfunds interesser, dels til indholdet af de offentlige politikker, der f.eks. vedrører områder som konkurrence, beskyttelse af personoplysninger og respekt for den intellektuelle ejendomsret,

4. TILSKYNDER

- til implementering af de principper, der er vedtaget af GAC,

- WIPO til at fortsætte sit arbejde med anerkendelse af rettigheder og anvendelse af navne i domænenavnesystemet. WIPO opfordres desuden til som hjælp til ccTLD-administratorerne at udarbejde frivillige politiske og praktiske retningslinjer med henblik på at bekæmpe uretmæssig registrering af beskyttede navne og registrering i ond tro, samt på at bilægge tvister herom,

- ITU til fortsat at deltage aktivt i de internationale drøftelser og initiativer vedrørende organisation og administration af Internettet, navnlig spørgsmål i forbindelse med Internet-adresser og -protokoller,

5. BESLUTTER AT OPFORDRE MEDLEMSSTATERNE TIL

- at konsultere hinanden med henblik på at fastlægge fælles europæiske holdninger til dette spørgsmål i de relevante internationale fora og at opnå en reel internationalisering af administrationen af Internettet,

- at tage behørigt hensyn til de politiske mål, der er opstillet i Kommissionens meddelelse, inden for rammerne af Fællesskabets politikker for informationssamfundet og for forskning og udvikling,

- i overensstemmelse med nationale bestemmelser at udmønte de principper, som GAC har fastlagt for administration af domænenavne, og

6. BESLUTTER AT PÅLÆGGE KOMMISSIONEN

- at tilskynde til en samordning af politikkerne for administration af Internettet, nærmere bestemt ved fastlæggelse af passende rammer for organisering og strukturering af aktiviteterne på dette område,

- i samråd med medlemsstaterne at fortsætte sine bestræbelser på at nå frem til en reel internationalisering af administrationen af Internettet under overholdelse af såvel de offentlige politikker som internationale aftaler, og

- at etablere et europæisk net, som samler al den videnskabelige, tekniske og juridiske ekspertviden, der findes i medlemsstaterne, inden for administration af domænenavne, adresser og Internet-protokoller.